CELEX: 32021D1780
Language: et
Date: 2021-10-05 00:00:00
Title: Nõukogu rakendusotsus (EL) 2021/1780, 5. oktoober 2021, millega muudetakse otsust 2009/790/EÜ, mille kohaselt lubatakse Poola Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287

11.10.2021   
               
               
                  ET
               
               
                  Euroopa Liidu Teataja
               
               
                  L 360/122
               
            
         NÕUKOGU RAKENDUSOTSUS (EL) 2021/1780,
         5. oktoober 2021,
         millega muudetakse otsust 2009/790/EÜ, mille kohaselt lubatakse Poola Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, (1) eriti selle artikli 395 lõike 1 esimest lõiku,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Direktiivi 2006/112/EÜ artikli 287 punkti 14 kohaselt võib Poola Vabariik (edaspidi „Poola“) vabastada käibemaksust maksukohustuslased, kelle aastakäive riigi vääringus ühinemiskuupäeval kehtinud vahetuskursi kohaselt arvutatult ei ületa 10 000 eurot.
                  
               
                     (2)
                  
                  
                     Nõukogu otsusega 2009/790/EÜ (2) lubatakse Poolal kohaldada erimeedet, millega tehakse erand direktiivi 2006/112/EÜ artiklist 287, nähes ette käibemaksuvabastuse neile maksukohustuslastele, kelle aastakäive riigi vääringus ei ületa 40 000 eurot (edaspidi „erimeede“).
                  
               
                     (3)
                  
                  
                     Nõukogu rakendusotsusega (EL) 2018/1919 (3) lubati Poolal kohaldada erimeedet edasi kuni 31. detsembrini 2021 või kuupäevani, mil jõustub direktiiv, millega muudetakse direktiivi 2006/112/EÜ artikleid 281–294, olenevalt sellest, kumb kuupäev on varasem.
                  
               
                     (4)
                  
                  
                     Komisjonis 1. märtsil 2021 registreeritud kirjas taotles Poola luba kohaldada erandit veel kuni 31. detsembrini 2024 (edaspidi „taotlus“).
                  
               
                     (5)
                  
                  
                     Direktiivi 2006/112/EÜ artikli 395 lõike 2 teise lõigu kohaselt edastas komisjon taotluse teistele liikmesriikidele peale Küprose 25. märtsi 2021. aasta kirjaga ja Küprosele 26. märtsi 2021. aasta kirjaga. Komisjon teavitas 29. märtsi 2021. aasta kirjas Poolat, et tal on taotluse hindamiseks kogu vajalik teave.
                  
               
                     (6)
                  
                  
                     Erimeede on kooskõlas eesmärkidega, mis on esitatud komisjoni 25. juuni 2008. aasta teatises „Kõigepealt mõtle väikestele“ – Euroopa väikeettevõtlusalgatus „Small Business Act“.
                  
               
                     (7)
                  
                  
                     Poola esitatud teabe kohaselt on erimeetme mõju Poolas lõplikus tarbimisetapis kogutavale maksutulu kogusummale tühine. Maksukohustuslased võivad endiselt valida tavapärase käibemaksukorra.
                  
               
                     (8)
                  
                  
                     Pärast nõukogu määruse (EL, Euratom) 2021/769 (4) jõustumist ei arvuta Poola käibemaksupõhiste omavahendite aruande alusel alates 2021. eelarveaastast hüvitist.
                  
               
                     (9)
                  
                  
                     Võttes arvesse erimeetme võimalikku positiivset mõju käibemaksuga seotud kohustuste lihtsustamisele, kuna selle tulemusel vähenevad väikeettevõtjate halduskoormus ja kulud, tuleks Poolal lubada kohaldada erimeedet veel ühe ajavahemiku jooksul.
                  
               
                     (10)
                  
                  
                     Nõukogu direktiiviga (EL) 2020/285 (5) muudeti direktiivi 2006/112/EÜ artikleid 281–294 väikeettevõtete erikorra osas, sätestades väikeettevõtjate jaoks uued reeglid, sealhulgas liikmesriigis aastakäibe maksimumkünnis 85 000 eurot või samaväärne summa riigi vääringus.
                  
               
                     (11)
                  
                  
                     Erimeetme kohaldamise loa pikendamine peaks olema ajaliselt piiratud. Tähtaeg peaks olema piisav, et võimaldada hinnata künnise tõhusust ja asjakohasust. Lisaks peavad liikmesriigid direktiivi (EL) 2020/285 kohaselt võtma vastu ja avaldama 31. detsembriks 2024 kõnealuse direktiivi artikli 1 järgimiseks vajalikud õigus- ja haldusnormid ning kohaldama neid alates 1. jaanuarist 2025. Seega on asjakohane anda Poolale luba jätkata erimeetme kohaldamist kuni 31. detsembrini 2024.
                  
               
                     (12)
                  
                  
                     Otsust 2009/790/EÜ tuleks seetõttu vastavalt muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Otsuse 2009/790/EÜ artikkel 2 asendatakse järgmisega:
            
               
                  „Artikkel 2
                  Käesolevat otsust kohaldatakse alates 1. jaanuarist 2010 kuni 31. detsembrini 2024.“
               
            
         
         
            Artikkel 2
            Käesolev otsus jõustub selle teatavakstegemise päeval.
         
         
            Artikkel 3
            Käesolev otsus on adresseeritud Poola Vabariigile.
         
         
            Luxembourg, 5. oktoober 2021
            
               
                  Nõukogu nimel
               
               
                  eesistuja
               
               A. ŠIRCELJ
            
         
         
            (1)  ELT L 347, 11.12.2006, lk 1.
         
            (2)  Nõukogu 20. oktoobri 2009. aasta otsus 2009/790/EÜ, mille kohaselt lubatakse Poola Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 283, 30.10.2009, lk 53).
         
            (3)  Nõukogu 4. detsembri 2018. aasta rakendusotsus (EL) 2018/1919, millega muudetakse otsust 2009/790/EÜ, mille kohaselt lubatakse Poola Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 311, 7.12.2018, lk 32).
         
            (4)  Nõukogu 30. aprilli 2021. aasta määrus (EL, Euratom) 2021/769, millega muudetakse määrust (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta (ELT L 165, 11.5.2021, lk 9).
         
            (5)  Nõukogu 18. veebruari 2020. aasta direktiiv (EL) 2020/285, millega muudetakse direktiivi 2006/112/EÜ (mis käsitleb ühist käibemaksusüsteemi) väikeettevõtete erikorra osas ning määrust (EL) nr 904/2010 halduskoostöö ja teabevahetuse osas, mille eesmärk on teostada järelevalvet väikeettevõtete erikorra nõuetekohase kohaldamise üle (ELT L 62, 2.3.2020, lk 13).